Document ID: 32000D0299

Odločba Komisije
z dne 6. aprila 2000
o izhodiščni razvrstitvi radijske opreme in telekomunikacijske terminalske opreme ter pripadajočih identifikatorjih
(notificirana pod dokumentarno številko K(2000)938)
(Besedilo velja za EGP)
(2000/299/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju njune skladnosti [1] in zlasti člena 4(1) Direktive,
ob upoštevanju naslednjega:
(1) Države članice morajo priglasiti predpisane vmesnike, da se lahko ugotovi enakovrednost med njimi.
(2) Glede na že znano dejstvo, da so z regulativnega vidika nekateri vmesniki za radijsko opremo enakovredni, bi bilo treba do priglasitve predpisanih vmesnikov začasno ugotoviti enakovrednost med tovrstnimi vmesniki.
(3) Strokovnjaki iz držav članic in tega sektorja so preučili predpise o razvrstitvi vmesnikov. Na podlagi teh študij je sklenjeno, da obširno razvrščanje ali označevanje ne bi bilo v interesu porabnikov ali nadzornih organov.
(4) Države članice še niso priglasile vmesnikov, predpisanih na njihovih ozemljih.
(5) Vendar pa so znani številni vmesniki, predvsem tisti, ki jih predpisujejo Skupni tehnični predpisi, sprejeti v skladu z Direktivo 98/13/ES.
(6) Primerno je razvrstiti v en razred opremo, ki se lahko daje na trg v vsej Skupnosti in se lahko uporablja brez omejitev.
(7) Za tovrstno opremo je primeren zgolj znak CE.
(8) Kljub temu pa je v interesu organov za nadzor trga in porabnikov, da se prek identifikatorja razreda opreme opozorijo na omejitve pri dajanju na trg ali uporabi radijske opreme.
(9) Začasno se lahko vsa oprema, za katero obstajajo tovrstne omejitve, uvrsti v en razred.
(10) Vendar pa se lahko predvidijo nadaljnji razredi, ko bodo države članice priglasile predpisane vmesnike.
(11) Bilo bi koristno, da se v tej odločbi razredi ne opisujejo obširno glede na tip opreme. Zato bo Komisija po posvetovanju s stalnim odborom Direktive 1999/5/ES (TCAM; Odbor za ocenjevanje skladnosti in nadzorovanje telekomunikacijskega trga) na spletni strani objavila in vzdrževala okviren in neobširen seznam opreme po njenih razredih, ki bo smernica za proizvajalce. Priporočeno je, da se proizvajalci o proizvodih, za katere tovrstne smernice še niso na voljo, posvetujejo s priglašenim organom.
(12) Ukrepi, predvideni s to odločbo, so v skladu z mnenjem odbora TCAM -
SPREJELA NASLEDNJO ODLOČBO:
Člen 1
1. Radijska oprema in telekomunikacijska terminalska oprema, ki se lahko daje na trg in uporablja brez omejitev, bo tvorila razred. Ta razred se bo navajal kakor "Razred 1". Identifikator razreda opreme se za ta razred opreme ne dodeli.
2. Radijska oprema, za katero države članice uporabljajo omejitve glede uporabe, kakor so predvidene v členu 7(2) Direktive 1999/5/ES, ali za katero države članice uporabljajo omejitve glede dajanja na trg, kakor so predvidene v členu 9(5) Direktive 1999/5/ES, bo tvorila razred. Ta razred se bo navajal kakor "Razred 2". Opremi v tem razredu se dodeli naslednji identifikator razreda opreme:
+++++ TIFF +++++
3. Komisija bo po posvetovanju z Odborom za ocenjevanje skladnosti in nadzorovanje telekomunikacijskega trga (TCAM) na spletni strani, ki vsebuje podatke o Direktivi 1999/5/ES (http://europa.eu.int/comm/enterprise/rtte), objavila in vzdrževala okvirni in neobširni seznam opreme, ki sodi v razreda zgoraj.
Člen 2
Ta odločba je naslovljena na države članice.
V Bruslju, 6. aprila 2000

Labels: 7
12
3